
MEGÁLLAPODÁS

a MÁV-GÉPÉSZET ZRt. 2010. évi bérintézkedéseiről és a béren kívüli juttatások feltételeiről

A MÁV-GÉPÉSZET Zrt. és az aláíró szakszervezetek megállapodnak, hogy

· a Társaság 2010. évi bérintézkedéseit a 6-17 Munkaköri Kategóriába (a továbbiakban MK) sorolt munkavállalók vonatkozásában és a béren kívüli juttatások feltételrendszerét az alábbi szabályok mentén határozzák meg és

· jelen megállapodást kollektív erejű megállapodásnak tekintik.

A 2010. évi intézkedések

I. Személyi alapbérfejlesztés
II. A munkaköri kategóriákhoz rendelt bérsávok
III. A teljesítmény bérjellegű ösztönzése
IV. Béren kívüli juttatások rendszere

I. A 2010. évi személyi alapbérfejlesztés

Az Országos Érdekegyeztető Tanács (OÉT) 2010. évi keresetek alakulására vonatkozó ajánlásának megfelelően a MÁV-GÉPÉSZET Zrt. a nettó keresetek reálértékének megőrzését vállalja.
Mértéke: 0-4,82%

Végrehajtása:
· A nettó keresetek reálértékének megőrzése az OÉT ajánláshoz csatolt táblázat alapján történik. A személyi alapbéremelés egyénenként a 170000 Ft alatti személyi alapbérek esetében történik, az OÉT ajánláshoz csatolt táblázat alapján kiszámított részletes táblázat (1. melléklet) szerint, az alábbi szabályok mentén:
· Az alapbér emelése az 1. számú mellékletben az adott, 100 Ft-onként rögzített havi havi személyi alapbérhez tartozó % értékkel történik.
· Az új személyi alapbéreket a kerekítés általános szabályai szerint 100 Ft-ra kell megállapítani.

· A 170000 Ft és afeletti személyi alapbérű munkavállalók jelen bérmegállapodás szerint személyi alapbérfejlesztésben nem részesülnek.

· Az alapbéremelés vetítési alapja a 2009. december 31-én és 2010. január 1-jén egyaránt statisztikai, illetve tartós betegség miatt jogi állományban  foglalkoztatott - 170000 Ft alatti összegű – teljes és részmunkaidős munkavállalók 2009. december 31-i személyi alapbére. A részmunkaidősök esetében a teljes munkaidőre arányosított személyi alapbért kell alapul venni. 
· A tartós betegségen kívül jogi állományban lévő munkavállalók személyi alapbérét a statisztikai állományba kerülés időpontjában kell rendezni.

· A végrehajtás időpontja: 2010. január 1-jei hatállyal, a 2010. januári bérek kifizetésével együtt, a 2010. februári bérfizetési napon.
II. A munkaköri kategóriákhoz rendelt bérsávok

· A munkaköri kategóriákhoz rendelt személyi alapbér sávok minimum és maximum értékeit 2010. január 1-től a jelenleg érvényes mértékhez képest az alábbi változások határozzák meg:

· Sávminimum értékek növelése 2%-kal, kivéve: 13 és 14 MK-ban, ahol nincs emelkedés, illetve a 15 MK-ban, ahol 5%
· Sávmaximum értékek növelése 5%-kal
· A sávhatárok értékei ezer Ft-ra kerekítettek.

· A 2010. január 1-jétől hatályos személyi alapbér sávminimumokat és sávmaximumokat, a 2. számú melléklet szerint kell alkalmazni. 
· A meghatározott személyi alapbér minimumok figyelembe veszik a kötelező legkisebb munkabér (minimálbér) és a garantált bérminimum megállapításáról szóló OÉT megállapodásokat, illetve a vonatkozó jogszabályokban foglaltakat.
· A pályakezdő diplomások minimális havi személyi alapbére:

· Főiskolai (bachelor) végzettség esetén 
200000 Ft

· Egyetemi (master) végzettség esetén 
230000 Ft
· A sávminimumra való ráállást (alulról felzárkóztatást) a munkáltató 2010. január 1-i hatállyal végrehajtja. Évközi személyi alapbér megállapítás a besorolási és bérmegállapítási szabályokat tartalmazó hatályos vezérigazgatói utasítás alapján történik. Részmunkaidőben foglalkoztatottak esetében a teljes munkaidőre kell arányosítani.
III. A teljesítmény bérjellegű ösztönzése
A teljesítmény ösztönzése a 6-17 MK-ba tartozó munkavállalók esetében a mozgóbér rendszer 2010-ben való további alkalmazását jelenti, az alábbi jellemzőkkel: 

· A mozgóbér mértéke a személyi alapbér 8%-a, a vasúti járműjavítás szervezetben – a járműjavítóknál korábban alkalmazottaknak megfelelően - a művezető munkakörben foglalkoztatottak számára 20%. Ebből mozgóbér kiegészítés címen 2%-ot fixen havonta, 6%-ot (járműjavítói művezetők esetében 18%-ot) differenciáltan negyedévente kaphat meg a munkavállaló. A Társaság 2010. évre vonatkozó terve szerinti mérleg szerinti eredménye elérése esetén további, az éves személyi alapbér 1%-ának megfelelő összegű mozgóbér kerül kifizetésre 2010. decemberben és szintén 1% 2011. márciusban. Az eredmény terv teljesítése a plusz 2% mozgóbér és járulékai figyelembe vételével értékelendő. A fő szabályokat jelen megállapodás az alábbiakban tartalmazza, a részletes szabályokat a később kiadandó munkáltatói utasítás tartalmazza.

· Differenciált mozgóbér csak abban az esetben fizethető, ha a Társaság adott időszakra vonatkozó eredménye – a mozgóbér kifizetésével számolva - a terv szerinti, vagy attól pozitív irányban eltérő.
· A differenciált mozgóbér keret megállapítása a szervezeti teljesítménymutatók értékelése alapján történik, negyedévenként. A IV. negyedév értékelése az éves várható teljesítés alapján történik. 

· A mozgóbér személy szerinti mértékéről a közvetlen munkahelyi vezetők javaslata alapján a munkáltatói jogkört gyakorló vezetők döntenek. 

· A differenciáltan megállapítható mozgóbér kifizetésére az adott negyedévet követő második hónap bérfizetésével együtt kerül sor, a negyedik negyedévben a decemberi bérfizetéssel együtt.
· A teljesítmény mutatókhoz kötött mozgóbér rendszert a munkáltató a szakszervezetekkel egyeztetett utasításban szabályozza. A vonatkozó utasítás – melyhez a Közgyűlés jóváhagyása szükséges - rendelkezései 2010. január 1-től lépnek hatályba. 

IV. Választható béren kívüli juttatások

A VBKJ keretösszege 338 000 Ft/fő/év, a választható elemek a MÁV Zrt-ben 2010. évre megállapodott elemekkel azonosak.
Végrehajtása: A munkavállaló részére járó VBKJ keretből – a határidőre megtett nyilatkozata alapján – a választott elemeket a VBKJ utasítás szerint kell juttatni. A vonatkozó utasítás rendelkezései 2010. január 1-től lépnek hatályba
Budapest, 2010. január 28.

2. számú melléklet

A MÁV-GÉPÉSZET Zrt. Munkaköri Kategóriákhoz tartozó 2010. évi személyi alapbérsávok 

	
	MK 
	 Sávminimum  
	 Sávmaximum 

	MÁV-GÉPÉSZET 2010
	6
	77000
	100000

	
	7
	80000
	104000

	
	8
	82000
	120000

	
	9
	89000
	134000

	
	10
	102000
	152000

	
	11
	115000
	186000

	
	12
	130000
	212000

	
	13
	170000
	258000

	
	14
	204000
	315000

	
	15
	246000
	391000

	
	16
	306000
	500000

	
	17
	395000
	645000

